Højesteret hjemviste sag til landsretten, da Højesteret fandt, at forsvarers anmodning måtte forstås som en kære af byrettens salærfastsættelse. Det forhold, at byretten afslog at revurdere salæ... Vis mere
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;

/

 

Kæremål hjemvist til realitetsbehandling ved landsretten  

Sag 83/2021

Kendelse afsagt den 1. september 2022

Anklagemyndigheden   
mod
Tiltalte 8

Advokats kære af byrettens salærfastsættelse skulle behandles af landsretten  

Advokat Charlotte Løfberg, som var beskikket som forsvarer i en større straffesag, blev ved sagens
afslutning i byretten tilkendt et salær på 341.388,75 kr. med tillæg af moms. Hun bad efterfølgende
byretten revurdere salærets størrelse, idet hun mente at arbejdet med sagen berettigede hende til et
højere salær. Hun anførte, at hvis byretten ikke revurderede salæret, skulle hendes anmodning
betragtes som en kære. Byretten afviste at revurdere salæret og fremsendte sagen til landsretten.
Landsretten afviste kæremålet med henvisning til, at en afgørelse ikke kan kæres, inden den er
truffet.   

Højesteret fandt, at advokat Charlotte Løfbergs anmodning måtte forstås som en kære af byrettens
salærfastsættelse. Det forhold, at byretten afslog at revurdere salærfastsættelsen, ændrede ikke
herved. Landsretten kunne derfor ikke afvise kæremålet som sket, hvorfor Højesteret hjemviste
sagen til landsretten.